PROGRAMOS „ERASMUS+“ PROJEKTŲ VEIKLŲ, SKIRTŲ NUO KARO UKRAINOJE NUKENTĖJUSIEMS ASMENIMS, ĮGYVENDINIMO GAIRĖS

Švietimo mainų paramos fondas kartu su kitų šalių Nacionalinėmis agentūromis kviečia projektų vykdytojus pritaikyti įgyvendinamų projektų veiklas ir tokiu būdu prisidėti prie pagalbos ar paramos perkeltiems arba nukentėjusiems nuo karo asmenims.

Siekiant padėti nuo karo Ukrainoje nukentėjusiems asmenims, reikia atkreipti dėmesį į šiuos aktualius aspektus:

* Bet kurių metų kvietimo teikti paraiškas ir bet kurio veiksmo įgyvendinamo projekto komanda kviečiama apsvarstyti galimybę, kaip galėtų prisidėti prie paramos nukentėjusiems nuo karo Ukrainoje asmenims.
* Tokie pakeitimai projekte gali būti atliekami tik vadovaujantis savanoriško dotacijų gavėjų prašymo pagrindu.
* Veiklų pritaikymas arba perorientavimas reiškia, kad dar nepradėtas ir neįgyvendintas veiklas galima pakeisti taip, kad jos būtų skirtos nuo karo Ukrainoje nukentėjusių asmenų, kaip pagrindinės tikslinės grupės, paramai. Bet koks pakeitimas turi atitikti programos „Erasmus+“ veikloms keliamus reikalavimus. Kiekvienu konkrečiu atveju sprendimą dėl pakeitimų priims Švietimo mainų paramos fondo atsakingi darbuotojai.
* Inicijuoti projekto pokyčiai negali pakeisti projekto iš esmės, nutolti nuo pradinių tikslų. Draudžiama naudoti programos „Erasmus+“ finansavimą kitiems tikslams nei tinkama projekto veikla (pvz., medžiagų ar paslaugų pirkimas be jokios sąsajos su projekto veikla). Tokios patirtos išlaidos bus laikomos netinkamomis finansuoti.
* Dotacijos sutarties keitimo poreikis bus nustatomas atsižvelgiant į pokyčio apimtį, į pradinės keičiamos veiklos ir projekto tikslus. Jei veiklas galima koreguoti nekeičiant dotacijos sutarties ir jos priedų, sutarties pakeitimai nereikalingi. Kitu atveju dotacijos sutarties ir/ar jos priedų keitimas atliekamas įforminant pakeitimą pagal sutarties nuostatas.
* Didžiausia projekto dotacijos suma išlieka ta pati, net jei veikla perorientuojama ir (arba) pritaikoma siekiant prisidėti prie paramos nukentėjusiems nuo karo asmenims. Projekto įgyvendinimui visa skirta dotacija negali būti didinama. Galima didinti tik projekto viduje esančias išlaidų kategorijas – išimtines išlaidas ir skiriamą dalyvių paramą įtraukčiai (kuri turi būti susieta su mobilumu, finansuojamu iš projekto biudžeto).

# Specialūs išimtiniai programos taisyklių pritaikymai

Ankstesniame Europos Komisijos pranešime (https://erasmus-plius.lt/naujienos/svietimas/informacija-del-situacijos-ukrainoje/) buvo paskelbta galimybė išimties tvarka atverti „Erasmus+“ KAl mobilumo veiklas (2 biudžeto išlaidų kategorijos lėšas) atvykstantiems iš Ukrainos dalyviams švietimo ir mokymo srityse. Šia galimybe „Erasmus+“ dotacijos gavėjai turi naudotis savanoriškai.

Be to, siekiant palengvinti paramos teikimą iš Ukrainos atvykstantiems dalyviams, atkreipkite dėmesį, kad visi šiai kategorijai priskiriami dalyviai bus laikomi „mažiau galimybių turinčiais dalyviais“, todėl galės gauti atitinkamą skirtąją paramą, kaip nurodyta kiekviename programos veiksme.

Siekiama suteikti būtiną lankstumą, kurio reikia dėl išskirtinių aplinkybių, kartu užtikrinant kokybės kriterijus, būtinus norint dalyvauti programoje. Todėl dotacijų gavėjai turėtų būti lankstūs nagrinėdami dalyvių tinkamumo dokumentus.

Pagrindinės šiai priemonei taikomos įgyvendinimo taisyklės **KA121/122 profesinio mokymo, bendrojo ugdymo ir suaugusiųjų švietimo srities darbuotojų bei besimokančių asmenų mobilumui** (dalyvių tinkamumo tikrinimas, papildomo lankstumo suteikimas dėl siunčiančiųjų institucijų Ukrainoje, kurios gali neveikti, įsipareigojimų, priimančiųjų organizacijų vaidmenų, kai nėra siunčiančiosios organizacijos, aprašymas, taikomi įkainiai ir t. t.):

Tinkamumo taisyklės iš Ukrainos atvykstantiems dalyviams:

* Profesinio mokymo ir (arba) suaugusiųjų švietimo srities besimokantiems asmenims: buvo įstoję į profesinio mokymo ir (arba) suaugusiųjų švietimo programą tuo metu, kai bėgo iš Ukrainos dėl Rusijos agresijos.
* Moksleiviams: būti mokyklinio amžiaus pagal priimančiosios šalies įstatymus.
* Darbuotojams: būti įdarbintiems profesinio mokymo ir (arba) bendrojo ugdymo ir (arba) suaugusiųjų švietimo organizacijoje tuo metu, kai bėgo iš Ukrainos dėl Rusijos agresijos, ARBA turėti atitinkamą kvalifikaciją.
* Kviestiniams ekspertams: turėti reikiamą kompetenciją, atitinkančią kviečiančiosios organizacijos poreikius (kaip ir ES viduje).

Kaip nustatomas tinkamumas?

Priimančioji organizacija tinkamumą tikrina remdamasi dalyvio dokumentais.

Priimtinų dokumentų pavyzdžiai:

* + Besimokantiems asmenims: registracijos pažymėjimai, mokyklos įrašai, pažymių įrašai, švietimo įstaigų arba atitinkamų Ukrainos institucijų išduotos pažymos.
  + Darbuotojams: darbo užmokesčio lapeliai, mokytojų ir (arba) kitų darbuotojų diplomai, darbo sutartys, švietimo įstaigų arba atitinkamų Ukrainos institucijų išduotos pažymos.

Nacionalinė agentūra prašys dotacijos gavėjo deklaracijos, kuria jie patvirtins dalyvių tinkamumą.

Finansavimo taisyklės:

* Individuali parama: taikomas priimančiosios šalies įkainis (toks pat kaip ir ES viduje).
* Organizacinė parama: tokia pati kaip tarptautinio profesinio mokymo atveju (500 EUR).
* Kalbinė parama: didesnė parama kaip ir ilgalaikei veiklai (daugiausia 300 EUR).
* Kelionėms, įtraukties rėmimui, parengiamiesiems vizitams, kursų mokesčiams ir išimtinėms išlaidoms: tos pačios taisyklės kaip ir ES vidaus veikloms.

Praktiniai įgyvendinimo aspektai:

* Mokymosi rezultatų vertinimą, pripažinimą ir sertifikavimą atlieka priimančioji institucija, laikydamasi tų pačių ES vidaus veikloms taikomų kokybės standartų.
* Galiojančiose taisyklėse dėl patvirtinamųjų dokumentų (Programos vadovo III priede) nustatyta, kad reikia tik priimančiosios organizacijos parašo.
* Kokybės standartų lygmeniu rekomenduojama, kad mokymosi sutartis pasirašytų ir siunčiančioji, ir priimančioji organizacija – tai kokybinis, bet ne formalus reikalavimas, kurio reikėtų atsisakyti atvykstamosioms veikloms. Vietoj to, mokymosi programą turėtų apibrėžti priimančioji organizacija, o dalyvis jai turėtų pritarti.

# Kalbinis parengimas internetu („OLS“) besimokantiesiems ir darbuotojams iš Ukrainos

Naujoje programos „Erasmus+“ kalbinio parengimo internetu platformoje „OLS“ nuo 2022 m. liepos mėn. atsiras atviros prieigos dalis, kurioje bus galima nemokamai trumpai susipažinti su įvairiomis kalbomis ir kultūromis. Pirmajame etape bus įtrauktos anglų, prancūzų, vokiečių, ispanų ir italų kalbos, o palaipsniui – visos 29 kalbos. Taigi, dalyviai iš Ukrainos galės naudotis šia atviros prieigos platformos dalimi pirmiau nurodytomis kalbomis.

Be to, iš Ukrainos atvykstantys dalyviai (studentai, besimokantieji, dėstytojai, profesoriai, pedagogai ir (arba) mokytojai), kurie gaus paramą iš programos „Erasmus+“ projektų, galės įgyti kalbos įgūdžių, reikalingų tinkamai veiklai priimančiojoje šalyje, nes jiems bus suteikta visiška prieiga prie naujos kalbinio parengimo internetu platformos „OLS“, t. y. visiškai nemokama prieiga prie internetinių kalbų kursų.